Det er nu igen tilladt at bruge ukrudtsbrændere og grill på offentlige arealer, efter at beredskabscheferne i Rebild og Mariagerfjord Kommune har ophævet det afbrændingsforbud, der blev indført den 23. juli. Afbrændingsforbuddet blev indført efter flere uger med tørt vejr og høje temperaturer, men beredskabscheferne fra de to kommuner skriver i en pressemeddelelse, at risikoen for en naturbrand er dalet kraftigt efter de seneste dages regn. - Vi opfordrer selvfølgelig stadig folk til at bruge deres sunde fornuft og være forsigtige, for naturen kan stadig være tør mange steder, selvom vi har fået regn, understreger beredskabsinspektør Allan Frisk, Mariagerfjord Kommune.

Referat:
Flere dage med regn får beredskabschefer til at ophæve forbud.